LIETUVOS RESPUBLIKOS SOCIALINĖS APSAUGOS IR DARBO MINISTRAS

LIETUVOS RESPUBLIKOS VIDAUS REIKALŲ MINISTRAS

ĮSAKYMAS

DĖL PRIEGLOBSČIO PRAŠYTOJO TEISĖS KAS MĖNESĮ GAUTI PINIGINĘ PAŠALPĄ ĮGYVENDINIMO TVARKOS APRAŠO PATVIRTINIMO

2016 m rugpjūčio 25 d. Nr. A1-454/1V-588

Vilnius

Vadovaudamiesi Lietuvos Respublikos įstatymo „Dėl užsieniečių teisinės padėties“ 71 straipsnio 1 dalies 8 punktu ir įgyvendindami 2013 m. birželio 26 d. Europos Parlamento ir Tarybos direktyvą 2013/33/ES, kuria nustatomos normos dėl tarptautinės apsaugos prašytojų priėmimo (OL 2013 L 180, p. 96),

t v i r t i n a m e Prieglobsčio prašytojo teisės kas mėnesį gauti piniginę pašalpą įgyvendinimo tvarkos aprašą (pridedama).

Socialinės apsaugos ir darbo ministrė	Algimanta Pabedinskienė

Vidaus reikalų ministras	Tomas Žilinskas

PATVIRTINTA

Lietuvos Respublikos socialinės

apsaugos ir darbo ministro ir Lietuvos

Respublikos vidau reikalų ministro

2016 m. rugpjūčio 25 d. įsakymu

Nr. A1-454/1V-588

PRIEGLOBSČIO PRAŠYTOJO TEISĖS KAS MĖNESĮ GAUTI PINIGINĘ PAŠALPĄ ĮGYVENDINIMO TVARKOS APRAŠAS

I SKYRIUS

BENDROSIOS NUOSTATOS

1. Prieglobsčio prašytojo teisės kas mėnesį gauti piniginę pašalpą įgyvendinimo tvarkos aprašas (toliau – Tvarkos aprašas) reglamentuoja užsieniečių, kurie pateikė prašymą suteikti prieglobstį ir kurių prašymai nagrinėjami iš esmės ar dėl kurių prašymų suteikti prieglobstį nustatinėjama atsakinga Europos Sąjungos valstybė narė (toliau – prieglobsčio prašytojai), teisę kas mėnesį gauti piniginę pašalpą, piniginės pašalpos dydį, mokėjimo tvarką, mokėjimo skyrimą, sumažinimą, sustabdymą, nutraukimą ir atnaujinimą.

2. Teisę kas mėnesį gauti piniginę pašalpą turi prieglobsčio prašytojai, apgyvendinti arba sulaikyti Valstybės sienos apsaugos tarnybos prie Lietuvos Respublikos vidaus reikalų ministerijos Užsieniečių registracijos centre (toliau – Užsieniečių registracijos centras) ar apgyvendinti Pabėgėlių priėmimo centre ar Lietuvos Respublikos Vyriausybės ar jos įgaliotos institucijos nustatyta tvarka kitose apgyvendinimo vietose, taip pat tie, kuriems leista apsigyventi jų pasirinktoje vietoje, pateikę Tvarkos aprašo 3.1, 3.2 ir 3.4 papunkčiuose nurodytoms institucijoms, o Tvarkos aprašo 3.3 papunktyje nurodytu atveju – Lietuvos Respublikos vidaus reikalų ministerijai (toliau – Vidaus reikalų ministerija) ar jos įgaliotai institucijai prašymą gauti piniginę pašalpą.

II SKYRIUS

PINIGINĖS PAŠALPOS DYDIS IR MOKĖJIMAS

3. Piniginė pašalpa mokama kas mėnesį prieglobsčio prašytojui:

3.1. prašymo suteikti prieglobstį nagrinėjimo laikotarpiu apgyvendintam arba sulaikytam Užsieniečių registracijos centre – grynaisiais pinigais Užsieniečių registracijos centro vado nustatyta tvarka;

3.2. prašymo suteikti prieglobstį nagrinėjimo laikotarpiu apgyvendintam Pabėgėlių priėmimo centre – grynaisiais pinigais Pabėgėlių priėmimo centro direktoriaus nustatyta tvarka;

3.3. Lietuvos Respublikos Vyriausybės nustatyta tvarka, prašymo suteikti prieglobstį nagrinėjimo laikotarpiu apgyvendintam kitose apgyvendinimo vietose, – vadovaujantis Lietuvos Respublikos įstatymo „Dėl užsieniečių teisinės padėties“ 79 straipsnio 2 dalimi;

3.4. prašymo suteikti prieglobstį nagrinėjimo laikotarpiu, kuriam leista apsigyventi jo pasirinktoje gyvenamojoje vietoje, – Vidaus reikalų ministerijai ar jos įgaliotai institucijai pervedant į prieglobsčio prašytojo asmeninę sąskaitą banke ar kitoje kredito ar mokėjimo įstaigoje.

4. Prieglobsčio prašytojui kas mėnesį iš valstybės biudžeto mokama 0,1 valstybės remiamų pajamų dydžio piniginė pašalpa.

III SKYRIUS

PINIGINĖS PAŠALPOS DYDŽIO SUMAŽINIMAS, MOKĖJIMO SUSTABDYMAS, NUTRAUKIMAS IR ATNAUJINIMAS

5. Prieglobsčio prašytojams, apgyvendintiems arba sulaikytiems Užsieniečių registracijos centre, apgyvendintiems Pabėgėlių priėmimo centre ar Lietuvos Respublikos Vyriausybės ar jos įgaliotos institucijos nustatyta tvarka kitose apgyvendinimo vietose, taip pat tiems, kuriems leista apsigyventi jų pasirinktoje gyvenamojoje vietoje, piniginės pašalpos dydis šių centrų vadovų ar Vidaus reikalų ministerijos ar jos įgaliotos institucijos sprendimu yra sumažinamas iki 50 procentų laikotarpiui iki 3 mėnesių už Lietuvos Respublikos įstatymo „Dėl užsieniečių teisinės padėties“ 71 straipsnio 6 dalyje nustatytų reikalavimų nesilaikymą.

6. Prieglobsčio prašytojams, apgyvendintiems Užsieniečių registracijos centre, Pabėgėlių priėmimo centre ar Lietuvos Respublikos Vyriausybės ar jos įgaliotos institucijos nustatyta tvarka kitose apgyvendinimo vietose, šių centrų vadovų ar Vidaus reikalų ministerijos ar jos įgaliotos institucijos sprendimu piniginės pašalpos mokėjimas sustabdomas, jeigu prieglobsčio prašytojo prašymas suteikti prieglobstį sustabdomas Lietuvos Respublikos įstatymo „Dėl užsieniečių teisinės padėties“ 84 straipsnio 1 ar 2 dalyje nurodytais pagrindais.

7. Prieglobsčio prašytojams piniginės pašalpos mokėjimas nutraukiamas Užsieniečių registracijos centro vado ar Pabėgėlių priėmimo centro direktoriaus sprendimu arba Vidaus reikalų ministerijos ar jos įgaliotos institucijos sprendimu, Migracijos departamentui prie Lietuvos Respublikos vidaus reikalų ministerijos (toliau – Migracijos departamentas) priėmus galutinį sprendimą dėl prieglobsčio Lietuvos Respublikoje suteikimo arba priėmus sprendimą dėl prašymo suteikti prieglobstį nagrinėjimo nutraukimo, taip pat įvykdžius Migracijos departamento sprendimą dėl prieglobsčio prašytojo perdavimo atsakingai už prieglobsčio prašymo nagrinėjimą Europos Sąjungos valstybei narei.

8. Prieglobsčio prašytojams sustabdytos piniginės pašalpos mokėjimas atnaujinamas Užsieniečių registracijos centro vado ar Pabėgėlių priėmimo centro direktoriaus sprendimu arba Vidaus reikalų ministerijos ar jos įgaliotos institucijos sprendimu, kai atnaujinamas prieglobsčio prašytojo prašymo suteikti prieglobstį nagrinėjimas.

9. Su sprendimais dėl piniginės pašalpos dydžio sumažinimo, sustabdymo, nutraukimo ir mokėjimo atnaujinimo prieglobsčio prašytojai supažindinami tokia tvarka:

9.1. prieglobsčio prašytojams, apgyvendintiems arba sulaikytiems Užsieniečių registracijos centre, sprendimai įteikiami pasirašytinai. Jeigu prieglobsčio prašytojai yra išvykę iš Užsieniečių registracijos centro, sprendimai įteikiami tą dieną, kai jie grįžta į Užsieniečių registracijos centrą;

9.2. prieglobsčio prašytojams, apgyvendintiems Pabėgėlių priėmimo centre, sprendimai įteikiami pasirašytinai. Jeigu prieglobsčio prašytojai yra išvykę iš Pabėgėlių priėmimo centro, sprendimai įteikiami tą dieną, kai jie grįžta į Pabėgėlių priėmimo centrą;

9.3. prieglobsčio prašytojams, kurie Lietuvos Respublikos Vyriausybės ar jos įgaliotos institucijos nustatyta tvarka apgyvendinti kitose apgyvendinimo vietose, taip pat tiems, kuriems leista apsigyventi jų pasirinktoje gyvenamojoje vietoje, sprendimai išsiunčiami registruotu laišku.

IV SKYRIUS

BAIGIAMOSIOS NUOSTATOS

10. Sprendimai dėl piniginės pašalpos dydžio sumažinimo, mokėjimo sustabdymo, nutraukimo, atnaujinimo gali būti skundžiami Lietuvos Respublikos viešojo administravimo įstatymo ir (ar) Lietuvos Respublikos administracinių bylų teisenos įstatymo nustatyta tvarka.

_________________